Predkladacia správa

Uznesenie vlády SR č. 29/2001 k „Návrhu opatrení pre ústredné orgány štátnej správy a rozpočtové a príspevkové organizácie v ich pôsobnosti na vypracovanie výročných správ a verejných odpočtov ich činnosti v súlade s dokumentom Audit“ (ďalej Návrh opatrení) uložilo podpredsedovi vlády pre ekonomiku v bode B.10. predložiť na rokovanie vlády SR vyhodnotenie publikovaných výročných správ a uskutočnených verejných odpočtov a návrh na zlepšenie systému podľa pripomienok ústredných orgánov štátnej správy a rozpočtových a príspevkových organizácií v ich pôsobnosti.

Výročné správy a verejné odpočty, kontrakty medzi ústrednými orgánmi štátnej správy, nový manažment vzťahov ústredných orgánov štátnej správy s verejnosťou a niektoré ďalšie opatrenia by mali tvoriť základné kroky k vytvoreniu prehľadnejšieho prostredia a  mechanizmu pravidelného a korektného informovania verejnosti najmä o činnosti organizácií a o spôsoboch a efektívnosti využívania verejných prostriedkov. Tieto opatrenia by mali prispievať k eliminácii niektorých negatívnych javov spojených s fungovaním štátnej správy, akými sú duplicita a fragmentácia.

Predkladaná správa hodnotí skúsenosti pri príprave výročných správ a verejných odpočtov rozpočtových a príspevkových organizácií a zároveň obsahuje ako prílohy 2 manuály, ktoré pomocou praktických príkladov a podrobnejšieho opisu ukazujú ako postupovať pri príprave výročných správ a verejných odpočtov.

Z dôvodu väčšej prehľadnosti a jednoduchosti sa organizácie budú pri príprave výročných správ a verejných odpočtov riadiť len touto správou a podrobnejšími manuálmi v jej prílohách. Návrh uznesenia vlády k tejto správe z tohto dôvodu ruší body B.1 až B.9 uznesenia vlády SR č. 29/2001 k Návrhu opatrení, avšak všetky potrebné informácie z Návrhu opatrení doplnené podrobnejším opisom a príkladmi sa nachádzajú v Prílohách 1 a 2 k Správe.

Predkladaný materiál nezakladá finančné, ekonomické, environmentálne vplyvy ani vplyvy na zamestnanosť. Činnosti charakterom podobné verejným odpočtom a výročným správam mnohé rozpočtové organizácie a príspevkové organizácie realizovali i v minulosti, ale v rôznom rozsahu a štruktúre. Audit ústrednej štátnej správy navrhol vytvoriť jednotný záväzný spôsob postupu pri týchto činnostiach, ktorý bol realizovaný rozpočtovými a príspevkovými organizáciami po prvýkrát v prvom polroku 2001.